Books/kubasika/Chapter_2/kubasika_2_text.txt

Na ntangu yina, bakala mosi ya nzo ya Levi kwelaka mwana-nkento mosi ya Levi.
Nkento yina bakaka divumu mpi butaka mwana-bakala. Ntangu nkento yina monaka nde mwana yina vandaka kitoko mingi, yandi bumbaka yandi bangonda tatu.
Ntangu yandi monaka diaka ve mpila ya kubumba yandi, yandi bakaka kitunga mosi ya papirusi, pakulaka yo gudro ti bidi, tulaka mwana na kati na yo, mpi tululaka yo na kati ya balukengi na lweka ya Nzadi ya Nile.
Kansi mpangi na yandi ya nkento telamaka mwa-ntama sambu na kutala mambu yina zolaka kukumina yandi.

Ntangu mwana ya Farao kulumukaka na Nile sambu na kuyobila, bansadi na yandi ya bankento vandaka kutambula na lweka ya Nile. Yandi monaka kitunga na kati-kati ya balukengi. Na mbala mosi, yandi tindaka mpika na yandi ya nkento na kubaka yo.
Ntangu yandi kangulaka yo, yandi monaka mwana yina, mpi mwana yango ya bakala vandaka kudila. Yandi wilaka yandi mawa, kansi yandi tubaka nde: Mwana yai kele mwana ya Baebreo.
Ebuna mpangi-nkento ya mwana yina tubilaka mwana ya Farao nde: Keti nge ke zola nde mono kwenda kubinga ndesi mosi ya nkento na kati ya Baebreo sambu na kunwisila nge mwana yai?
Mwana ya Farao tubilaka yandi nde: Kwenda! Na mbala mosi leke yina ya nkento kwendaka mpi bingaka mama ya mwana yina.
Ebuna mwana-nkento ya Farao tubilaka yandi nde: Nata mwana yai mpi nwisila mono yandi, ebuna mono ta futa nge. Yo yina nkento yina bakaka mwana mpi nwisaka yandi.
Ntangu mwana yelaka, yandi nataka yandi na mwana ya Farao, ebuna mwana yina kumaka mwana na yandi. Yandi pesaka yandi zina Moize mpi tubaka nde: Yo kele sambu mono basisaka yandi na masa.

Na bilumbu yina, ntangu Moize kumaka mbuta, yandi basikaka mpi kwendaka na bampangi na yandi sambu na kutala bizitu yina bo vandaka kunata, ebuna yandi monaka muntu mosi ya Ezipte ke bula mpangi na yandi Mu-Ebreo.
Yandi talaka ndambu na ndambu, ebuna sambu yandi monaka ata muntu mosi ve, yandi fwaka muntu yina ya Ezipte mpi bumbaka yandi na zelo.

Kansi yandi basikaka na kilumbu yina landaka, mpi Baebreo zole vandaka kunwana. Ebuna yandi tubilaka muntu yina vandaka na kifu nde: Sambu na nki nge ke bula mpangi na nge?
Yandi tubaka nde: Nani me tula nge mfumu mpi zuzi na beto? Keti nge ke kana kufwa mono mutindu nge fwaka muntu ya Ezipte? Ebuna Moize waka boma mpi tubaka nde: Ya kieleka diambu yina me zabana!

Na nima Farao waka diambu yina, mpi yandi sosaka kufwa Moize kansi Moize tinaka Farao mpi kwendaka kuzinga na insi ya Madiani, mpi yandi vandaka pene-pene ya dibulu mosi ya masa.
Nganga-nzambi ya Madiani vandaka ti bana-bankento nsambwadi, ebuna bo kwisaka sambu na kubaka masa mpi kufulusa yo na bisika yina bambisi vandaka kunwa masa sambu bitwisi ya tata na bo kunwa.
Kansi mutindu vandaka kikalulu ya bangungudi, bo kwisaka mpi kulaka bana-bankento yina. Yo yina Moize telamaka mpi sadisaka bankento yina ebuna yandi pesaka bitwisi na bo masa.
Ntangu bo vutukaka na tata na bo Rewele, yandi tubaka nde: Inki mutindu beno me vutuka nswalu bubu yai?
Bo vutulaka nde: Muntu mosi ya Ezipte me gulusa beto na maboko ya bangungudi, nkutu yandi me bakila beto masa mpi me pesa bitwisi masa.
Yandi tubilaka bana na yandi ya bankento nde: Kansi yandi kele na wapi? Sambu na nki beno me bikisa muntu yina? Beno binga yandi, sambu yandi dia ti beto.
Na nima, Moize ndimaka na kuzinga ti bakala yina, ebuna bakala yina pesaka Sipora mwana na yandi ya nkento na Moize sambu yandi kuma nkento na yandi.
Na nima Sipora butaka mwana-bakala mpi Moize pesaka yandi zina Gershomi, sambu yandi tubaka nde: Mono me kuma munzenza na insi mosi ya nzenza.

Ntangu mingi na nima, ntotila ya Ezipte fwaka, kansi bantu ya Izraele landaka kudila sambu na kimpika mpi kudila-dila, ebuna kudila na bo sambu na kulomba lusadisu sambu na kimpika landaka kutombuka na Nzambi ya kieleka.
Nsuka-nsuka, Nzambi waka kudila na bo, mpi Nzambi yibukaka kuwakana yina yandi salaka ti Abrahami, Izaki, mpi Yakobi.
Ebuna Nzambi talaka bantu ya Izraele mpi Nzambi tudilaka bo dikebi.